laion/Wikipedia-Exotic huggingface dataset:
אמוניטים

אַמּוֹנִיטִים (שם מדעי: Ammonoidea) היא תת-מחלקה נכחדת של חסרי חוליות ימיים ממחלקת הסילוניות שהתקיימו בין תקופת הדבון עד לסוף הקרטיקון מלפני 410 עד 66 מיליון שנה מזמננו. קבוצה זו נכחדה ללא צאצאים אף שקרוביהם הנאוטילוסיים כוללים מספר מינים חיים. השם אמוניט פירושו: "קרני איל", בדומה לקרני האל המצרי אמון, שניחן בקרניים מסולסלות כמו של אילים. מינים אלה שגשגו בימים הקדומים, דבר הנלמד מכמות המאובנים שהשאירו אף באזורים רחוקים מהים כיום (למשל בהרי האלפים). בישראל גם התקיימו אמוניטים (שחיו בים תטיס העתיק) וניתן לראות מאובנים שלהם ב"קיר האמוניטים" הסמוך ליציאה הדרומית ממכתש רמון, בנחל גלד ובצוקי תמנע. Anarcestida - מדבון Clymeniida - מדבון עליון Goniatitida - אמצע דבון- פרם עליון Prolecanitida - דבון עליון - טריאס עליון Ceratitida - פרם - טריאס Ammonitida - יורה תחתון - קרטיקון עליון. ביניהם נכללו הסוגים סקפיטס והמין Parapuzosia seppenradensis. האמוניטים היו דומים מעט לתמנונים בעל זרועות מפותלים ושקועים בקונכיות מפותלות לסליל שטוח ועגלגל. הקונכייה הייתה בנויה מכמה תאים, ובכל שנה נוסף לה תא חדש. התאים המבוגרים היו מלאים בגז, וכך הייתה מסוגלת הקונכייה לצוף בים. יצורים אלה היו בחלקם גדולים מהרבה מהרכיכות המודרניות. הגדול מביניהם היה המין Parapuzosia seppenradensis מגרמניה שהגיע לאורך 2.55 מ' ולמשקל 1,450 ק"ג. ריכוז מאובני אמוניטים בצוקי תמנע אמוניטים מאובנים באתר קיר אמוניטים במכתש רמון מאובן של Perisphinctes איור של אמוניטים מדיה וקבצים בנושא אמוניטים בוויקישיתוף אמוניטים, באתר האנציקלופדיה של החיים (באנגלית) אמוניטים, דף שער בספרייה הלאומית אמוניטים, באתר אנציקלופדיה בריטניקה (באנגלית) הניו יורק טיימס, מודל מתמטי מגלה כיצד נוצרה הקונכיה המשונה של רכיכה שנכחדה, באתר הארץ, 13 בדצמבר 2021 מתי היו אמוניטים?, באתר אנציקלופדיה אאוריקה ערך זה הוא קצרמר בנושא בעלי חיים פרה-היסטוריים. אתם מוזמנים לתרום לוויקיפדיה ולהרחיב אותו.
חלוקה מנהלית של אנגליה

החלוקה המנהלית של אנגליה (באנגלית: Subdivisions of England) היא בחלקה למטרות אדמיניסטרטיביות ובחלקה למטרות טקסיות. אנגליה כולה מחולקת ל-9 אזורים ול-48 מחוזות טקסיים. אזורי אנגליה מחולקים ל-34 מחוזות, ל-55 רשויות יוניטריות בנוסף ללונדון ולאיי סילי שלהם מעמד מיוחד. ערך מורחב – אזורי אנגליה אזור משרדי ממשלתי (באנגלית: Government Office Region) הוא הדרגה הגבוהה ביותר של הממשל המקומי באנגליה. באפריל 1994, ממשלתו של ג'ון מייג'ור הקימה עשרה "אזורי משרד ממשלתיים" באנגליה, במטרה לתאם בין שירותי הממשל הניתנים לציבור בכל אזור ואזור בצורה יותר יעילה. בשנת 1998 הוקמו אסיפות אזוריות לאזורי אנגליה, פרט ללונדון רבתי, אשר גם מחולקת לרבעים בשונה מהחלוקה המחוזית ביתר אזורי אנגליה. כיום קיימים 9 אזורים לאחר שאזור מרזיסייד אוחד ב-1998 לתוך אזור צפון מערב אנגליה. למטרות שאינן אדמיניסטרטיביות אנגליה מחולקת ל-48 מחוזות טקסיים (באנגלית: Ceremonial County). בראש כל מחוז ממונה לורד משנה, אשר נחשב למשנה למלך אך לא כמושל כללי. למטרות חלוקה של שלטון מקומי אנגליה מחולקת לאזורים עם שני שלבי ממשל – מחוזות (counties) ונפות (districts) או לרשות יוניטרית עם שלטון מקומי אחד. ישנם 34 מחוזות משני סוגים – 6 מטרופוליניים ו-28 מחוזות לא מטרופוליניים, ו-55 רשויות יוניטריות. מעמד מיוחד יש ללונדון ולאיי סילי. בשנת 1974 הוקמו באנגליה 6 מחוזות מטרופוליניים (באנגלית: Metropolitan County) אשר הוקמו לפי דוגמת אזור לונדון רבתי (אשר לא נחשב מחוז מטרופולין). בשנת 1986 בעקבות ויכוחים על גובה המסים בין המועצות המחוזיות של מחוזות אלה, אשר היו בעיקר בשליטת מפלגת הלייבור, לבין הממשל השמרני בראשות מרגרט תאצ'ר, הוחלט על ביטול מחוזות אלה. כיום לעיתים מתייחסים למחוזות אלה כ"מחוזות מטרופוליניים לשעבר" אך למרות שהמועצות בוטלו מחוזות אלה עדיין קיימים אך משמשים כמחוזות טקסיים. ששת המחוזות המטרופוליניים ותתי-המחוזות: מחוז לא מטרופוליני, המכונה גם מחוז שייר (באנגלית: Shire County, "שייר קאונטי") הוא ישות מחוזית שאינה מטרופולין. השימוש במונח "מחוז שייר" אינו רשמי והוא בא מהשמות ההיסטוריים של מחוזות אלה עם הסיומת שייר (לדוגמה: יורקשייר), חלק מהמחוזות שינו את שמם והשמיטו את הסיומת "שייר". המילה "שייר" באה מאנגלית עתיקה ומשמעותה מחוז. כיום באנגליה 28 מחוזות שייר. רשות יוניטרית (Unitary Authority) הן בעצם ערים מספיק גדולות אשר יכולות להתקיים באופן עצמאי מחוץ למחוז, שהמועצות שלהן הן היחידות באזוריהן. למעשה רשויות אלה לא לגמרי עצמאיות, ומבצעות את סמכויותיהן בשיתוף עם רשויות שונות. בנוסף בחלק מרשויות אלה קימות קהילות שלהן מועצות משלהן. המחוזות שהוזכרו קודם מחולקים לתת מחוזות: נפה (District) – המחוזות הלא מטרופוליניים מחולקים לנפות שלהם מועצת מחוז. ישנן 201 נפות כאלו. רובע (Borough) – המחוזות המטרופוליניים מחולקים לערים/רבעים. ישנם 36 כאלו. רובעי לונדון (London boroughs) – לונדון מחולקת ל-32 רבעים ולסיטי של לונדון יש מעמד מיוחד. מדיה וקבצים בנושא חלוקה מנהלית של אנגליה בוויקישיתוף רשימה מלאה של כל המחוזות והערים בבריטניה
יחזקאל שושני

יחזקאל שושני (באנגלית: Jeheskel Shoshani;‏ 1943 – 20 במאי 2008) היה חוקר פילים ישראלי, מהבולטים בעולם, שנרצח בפיגוע באתיופיה, בה לימד וחקר בשנותיו האחרונות. שושני גדל בשכונת התקווה בתל אביב, והתעניין בפילים כבר בצעירותו. שירת בצה"ל בנח"ל המוצנח. למד זואולוגיה במישיגן שבארצות הברית ונסע לחקור פילים במקומות שונים בעולם, כמו סרי לנקה וקניה. שושני לימד כ-25 שנה באוניברסיטת ויין סטייט בדטרויט שבמישיגן. הוא גם הקים עמותה של חובבי פילים בארצות הברית. מ-1999 חי באריתריאה שבמזרח אפריקה, לימד באוניברסיטת אסמרה, וחקר פילים באזור הגבול עם אתיופיה. בעקבות הלחימה באזור, עבר בשנת 2007 לחקור פילים באתיופיה עצמה. בנוסף לימד באוניברסיטת אדיס אבבה. שושני עסק באנטומיה ובהתפתחות האבולוציונית של פילים, השפעת השינויים האקולוגיים על אורח חייהם, גנטיקה של פילים, סיבת הנדידה שלהם, וכן הקשר בין הפיל לחיות קרובות אליו כמו שפן הסלע והתחש. הוא פעל לשימור אוכלוסייתם בפארק קפטא שירארו בגבול אתיופיה-אריתריאה, והתנגד לציד פילים, שעלול לטענתו להכחיד אותם בהדרגה ולגרום לקריסה של המערכת האקולוגית. ב-20 במאי 2008 נרצח שושני בעת פיצוץ מיניבוס בו נסע באדיס אבבה. Elephants: Majestic Creatures of the Wild (עם פרנק נייט) Elephants The Proboscidea: Evolution and Palaeoecology of Elephants and Their Relatives (עם פסקל טסי) מדיה וקבצים בנושא יחזקאל שושני בוויקישיתוף עפרי אילני, פילים ללא גבולות, באתר הארץ, 12 במרץ 2008
אן, הנסיכה המלכותית

אן, הנסיכה המלכותית (Anne, Princess Royal, נולדה ב-15 באוגוסט 1950) היא בתה של אליזבת השנייה, מלכת הממלכה המאוחדת, אחותו של המלך צ'ארלס השלישי והנסיכה השביעית שנושאת בתואר "נסיכה מלכותית". הנסיכה הייתה הראשונה מבית המלוכה הבריטי שהשתתפה בתחרויות האולימפיאדה. הנסיכה אן אליזבת אליס לואיז (Anne Elizabeth Alice Louise) נולדה בבית קלרנס שבלונדון. לנסיכה אליזבת, הדוכסית מאדינבורו ופיליפ דוכס אדינבורו ונכדתם של ג'ורג' השישי, מלך הממלכה המאוחדת ואליזבת, המלכה האם, מצד אמה, ושל אנדראס, נסיך יוון ודנמרק, ואליס, נסיכת באטנברג, מצד אביה. בעת לידתה היא הייתה השלישית בסדר הירושה לכתר הבריטי (לאחר אמה, שהייתה אז יורשת העצר, ואחיה הבכור, הנסיך צ'ארלס, דוכס קורנוול). נכון ל-2023 היא ה-17 בסדר הירושה. אן התחנכה בארמון בקינגהאם ולאחר מכן נשלחה לבית ספר ציבורי בקנט, שם התחברה עם הנסיכה בסמה מירדן. בנעוריה היא החלה לקחת חלק במחויבות הממלכתיות שהוטלו על אמה. בשנת 1981, לאחר פרישת סבתה אליזבת מהתפקיד, נבחרה אן לרקטור אוניברסיטת לונדון. בשנת 1987 הוענק לאן תואר נסיכה מלכותית, תואר המוענק באופן מסורתי לבתו הבכורה של מלך אנגליה. בשנת 1996 מונתה על ידי אמה לשמש כבאת כוחה בראש אספת הכנסייה של סקוטלנד. בתפקיד זה הייתה אן חברת משפחת המלוכה הבריטית בעלת החשיבות הגבוהה ביותר בסקוטלנד (לאחר הוריה, ראשי המדינה). בשנת 1974 הצליחה הנסיכה לחמוק מניסיון חטיפה בעת שנסעה ברחובות לונדון (שומר ראשה ואחרים נפצעו בתקרית). הנסיכה אן היא בת משפחת המלוכה המבצעת נכון ל-2011 את מרב עבודות הצדקה שבחסות בית המלוכה. אן מחזיקה בתפקידים רשמיים ביותר מ-200 ארגוני צדקה ורווחה. משנת 1970 היא עומדת בראש ארגון ארצי למען ילדים, ובשנת 1991 נוסדה על ידה קרן למטרות סיוע. פעילות מטעמה מבוצעת גם מחוץ לממלכה, בין היתר בטיפול במדינות העולם השלישי. בשנת 1994 היא הוכתרה על ידי אמה כחברת מסדר הבירית. אן מעורבת באופן ניכר בתחום הספורט. היא התחרתה ברכיבה על סוסים באליפות אירופה בשנים 1971 ו-1975, ובאולימפיאדת מונטריאול בשנת 1976. היא שימשה ומשמשת נציגת בריטניה בוועד האולימפי הבינלאומי ונשיאת ארגוני ספורט שונים. אן נישאה פעמיים. מנישואיה הראשונים למארק פיליפס נולדו שני ילדיה: פיטר פיליפס וזארה טינדל. נישואיהם התקיימו בין השנים 1973–1992. לאחריהם נישאה בשנית לטימותי לורנס. פיליפס ולורנס שירתו כקצינים בצבא הבריטי בזמן הכרותם עם הנסיכה. ב-30 בדצמבר 2010 נולדה נכדתה הראשונה של הנסיכה אן, סוואנה פיליפס (בת בכורה לפיטר פיליפס), שהיא גם הנינה הראשונה של המלכה אליזבת השנייה. מדיה וקבצים בנושא אן, הנסיכה המלכותית בוויקישיתוף אתר האינטרנט הרשמי של אן, הנסיכה המלכותית (באנגלית) אן, הנסיכה המלכותית, באתר הוועד האולימפי הבין-לאומי אן, הנסיכה המלכותית, באתר olympedia.org אן, הנסיכה המלכותית, באתר אנציקלופדיה בריטניקה (באנגלית) שמחה רודפת שמחה: נינה ראשונה למלכה אליזבת, באתר וואלה, 30 בדצמבר 2010
סיבוכיות קוד

סיבוכיות קוד היא ערך המייצג מורכבות של תוכנת המחשב. היא נבדלת מסיבוכיות זמן וסיבוכיות מקום בכך שאינה מעריכה ביצוע אלגוריתם אבסטרקטי בערכי פונקציות של גודל הקלט, אלא קוד מסוים המממש אלגוריתם כלשהו. מימושים שונים של אלגוריתמים זהים יכולים להיות בסיבוכיות קוד שונה, וזה אף נדרש כאחד מהקריטריונים של שימושיות מדד סיבוכיות קוד. ישנם מספר מדדים שמשמשים להערכת סיבוכיות קוד, כשכל מדד תוקף את בעיית ההערכה מזווית אחרת. הסיבה היא שאין ממש הגדרה ברורה למושג מורכבות הקוד, ולכן עצם ההערכה של סיבוכיות הקוד, או מורכבותו, תלויה קודם כל במה נתפס כ"מורכב". המדדים היותר נפוצים הם: שורות קוד - המדד הזה בודק את סיבוכיות הקוד מההיבט הפשוט של גודל הקוד. לעיתים, עצם בדיקת אורך הקוד נותנת מושג סביר לגבי מורכבותו. למשל, לפי תקני קוד המקובלים בתעשייה, נהוג שאורך שגרת קוד בודדת לא יעלה על כ-200 שורות קוד. סיבוכיות ציקלומטית (Cyclomatic Complexity) - זהו למעשה המדד הראשון לסיבוכיות קוד, שבו משתמשים החל מפרסומו ב-1976, ועד היום. למדד הזה קוראים, לפעמים, סיבוכיות מקקייב (McCabe's Complexity) או ערך הסיבוכיות הציקלומטית (Cyclomatic Complexity Number - CCN). הערך מייצג את מספר מסלולי הבקרה הנפרדים בקוד (code branching). בדרך כלל, יתכוונו לסיבוכיות ציקלומטית כשמדברים על סיבוכיות קוד באופן כללי. ישנו קשר ישיר בין ערך הסיבוכיות הציקלומטית של הקוד, לבין מספר תסריטי בדיקה הנפרדים הנדרשים לבדוק את הקוד, מה שמוסיף לערכו של המדד הזה, ומשתמשים בו על מנת לבדוק היתכנות בדיקה (testability) של הקוד. ככל שערכי הCCN גבוהים יותר, כך נדרשים יותר תסריטי בדיקה ייחודיים על מנת לבדוק את כל מסלולי הבקרה האפשריים של התוכנה הנבדקת. על בסיס וכהרחבה לסיבוכיות ציקלומטית, פותחה בישראל נוסחה לחישוב סיבוכיות סנכרון המעריכה את הסיבוכיות הנוספת של תוכנות מקביליות הנגרמת על ידי פקודות סנכרון בקוד. מדד קישוריות (Coupling Measure) - המדד הזה נותן ערך מספרי לקישורים הדדים בין מודולי תוכנה שונים. ככל שמודולים קשורים יותר אחד לשני (פונים אחד לשני ומשתמשים בנתונים אחד של השני) כך הערך הזה יהיה גבוה יותר. בתכנות מונחה עצמים, ערך גבוה של מדד הקישוריות מסמן ניתוח מערכת לוקה בחסר, שהביא להפרדה של מודולים שקשורים ברמה הלוגית. Evaluating Software Complexity Measures, E.J.Weyuker, IEEE Transactions on Software Engineering, 14(9), 1988 IEEE Joint Strike Fighter Air Vehicle C++ Coding Standards for the System Development and Demonstration Program." Document Number 2RDU00001 Rev C., December 2005. PDF A Complexity Measure, T.McCabe, IEEE Transactions on Software Engineering, 2(4), 1976 IEEE
זלמן יוסף הלוי סולובייצ'יק

זלמן יוסף הלוי סולובייצ'יק (ה'תרל"ה, 1874 - ל' בסיון ה'תש"ב, 15 ביוני 1942) היה רוקח ועסקן ציבור ביישוב הישן בירושלים, שימש מנהל הוועד הכללי של כנסת ישראל ונשיא אגודת אחווה. נולד בעיר העתיקה בירושלים, בחול המועד סוכות ה'תרל"ה לחנה ביילה ושמחה ('לונדונר') סולובייצ'יק, בנו של אליהו צבי סולובייצ'יק, אשר היה בתורו נכדו של רבי חיים מוולוז'ין, מייסד ישיבת וולוז'ין, ובן דודו של הרב יוסף דב סולובייצ'יק. הוא נחשב כ"רופא לא מדופלם" והיה ידוע בכינוי "זלמן אופטייקר" (ביידיש משמעו "הרוקח"), משום שבגיל העשרה המאוחר הוא נסע ללונדון ללמוד רוקחות. וכמה שנים אחרי ששב לארץ, כשהיה בן עשרים, הוא פתח בית מרקחת בשכונת מאה שערים עם שותפיו יעקב מלומד ומנדל קרמר. לימודיו ובקיאותו ברוקחות הקנו לו מוניטין בקרב הרופאים ואנשי הקהילה בירושלים; רבים מהם היו מחכים לאישורו לפני שהיו עוקבים אחרי עצות רופאיהם. לעיתים קרובות הוא התבקש להשתתף בהתייעצויות הרופאים שהתלבטו בדרך הטיפול בחולים במצב חמור. כשהיה בן שמונה עשרה נשא לאשה את חיה רייזה בת משה צבי לוינזון ממייסדי שכונת מאה שערים ומראשוני פתח תקווה. חיה הייתה ידועה בעבודת הקהילה שלה. היא נפטרה בי"ט בסיוון ה'תרפ"ו בירושלים. בית המרקחת שפתח היה רק אחד מפועליו לצדקה ותרומות לנזקקים. בזמן מלחמת העולם הראשונה, כשהיה גזבר ועד העזרה של הג'וינט בירושלים, פעל למען הנזקקים לעזרה, החל מביקורי חולים (למרות סכנת הנפילה בידי משמרות הצבא הטורקי שמשירות בו הוא השתמט), וכלה בנתינת תרופות בחינם לכל מי שנצרך להם. בנוסף לפעילויות הצדקה תרם בחזונו ובמעשיו לבניית הקהילה ולהתרחבותה. כמנהל הוועד הכללי של כנסת ישראל הוא גישר את היישוב החדש עם היישוב הישן כאשר השכיל לשזור את אמונות העבר בפעולות תנועת התחייה החדשה ויזם שיטות חדשות כדי לייעל את פעולות הוועד הכולל. כמו כן שימש כנשיא אגודת אחווה. סולובייצ'יק הגה מספר רעיונות שהוגשמו, חלקם בחייו וחלקם לאחר מותו. בין השאר, היה מיוזמי שכונת קריית שמואל בירושלים (שנוסד על ידי "אוצר החסד קרן שמואל" בשנת ה'תרפ"ה) ובית הכנסת אוהל רבקה שבמרכזה (מנדבה של רבקה רוטברג). אף על פי שהיה בין הראשונים לצאת מחוץ לחומות העיר העתיקה בירושלים, יזם להגדיל את מספר היהודים בעיר העתיקה. הוא ארגן את הקמת אגודת "ש.י.ל.ה" - "שובה ישראל לעיר העתיקה" ושיתף ברעיונו את פנחס רוטנברג (יושב ראש הוועד הלאומי), ומנחם אוסישקין (נשיא הקרן הקיימת לישראל) שתמכו והמשיכו בפועלו זה לאחר מותו ממחלה בל' בסיון ה'תש"ב, 15 ביוני 1942. בתו חיה שרה נישאה לרב מרדכי יהושע קרויזר, מאבות משפחת קרויזר. בנו, חיים, היה מראשי פקידי בנק אפ"ק, בנו יצחק ליב היה אביו של פרופסור רונלד סאלווי. בנו הוא פיטר סאלווי (אנ') נשיא אוניברסיטת ייל. נכדו אסף שלוי, בנו של חיים, היה ממייסדי קיבוץ בארי. נינתו מעיין בר ובעלה יורם נרצחו בטבח בקיבוץ בארי ב-7 באוקטובר. דוד תדהר (עורך), "זלמן יוסף סולובייצ'יק", באנציקלופדיה לחלוצי הישוב ובוניו, כרך ד (1950), עמ' 1950 מתוך ספר הראשון לשושלת בריסק, בהערה שם על פי הספר מקטלוג הספרייה הלאומית - שירי הלוי : ... לכבוד אחינו נשיאנו ... זלמן סאלאווייציג הלוי ליום החג השנתי הט"ו כסלו תרס"ט ... : מאת אחיו המכירים ומוקירים את פעולותיו ... לטובת אגדתנו בכלל ולשערי אחוה בפרט ... נשיר שירתו ..., ירושלים תרס"ט מר חיים סולובייציק, הצופה, 1946, עמ' 4
יום הזיכרון (ארצות הברית)

בארצות הברית, יום הזיכרון (באנגלית: Memorial Day) הוא יום זיכרון לאומי ללוחמי הכוחות המזוינים של ארצות הברית שנהרגו בעת מילוי תפקידם. יום זה מצוין מדי שנה ביום שני האחרון בחודש מאי. יום זיכרון זה נקבע בשנת 1868 על מנת לכבד את זכרם של חיילי צבא האיחוד במלחמת האזרחים האמריקנית, אך לאחר מלחמת העולם הראשונה הפך ליום זיכרון לאומי לכל נפגעי המלחמות או כל המבצעים הצבאיים שבהם השתתפו הכוחות המזוינים של ארצות הברית. ביום זה נערכים טקסי זיכרון בבתי הקברות בארצות הברית ודגלי ארצות הברית מורדים לחצי התורן. בנוסף מתנדבים מקשטים את כל קברי החיילים בבתי הקברות הלאומיים בדגלים קטנים. על מנת לאפשר לכלל הציבור האמריקאי להשתתף ללא קושי בטקסי יום הזיכרון, נקבע יום הזיכרון האמריקאי כיום חופשה רשמי בו העובדים רשאים להיעדר מהעבודה לפי החוק. משום כך יום זה מציין לאמריקאים את תחילת עונת הקיץ משום שזהו יום החופשה הרשמי הראשון של עונת הקיץ. לפיכך, אמריקאים רבים מציינים יום זה בעריכת פיקניקים בפארקים הציבוריים יחד עם משפחותיהם, קניות (ישנם מבצעים רבים בחנויות ביום זה), בטיולים או בהשתתפות באירועי ספורט. בנוסף, בריכות שחייה רבות נוהגות להיפתח לציבור ביום זה. יום הזיכרון (הממלכה המאוחדת) יום הזיכרון לשואה ולגבורה יום הזיכרון לחללי מערכות ישראל Public holidays of the United States (באנגלית) יום הזיכרון, באתר אנציקלופדיה בריטניקה (באנגלית)
קולטריין

האם התכוונתם ל... אליס קולטריין – מוזיקאית אמריקאית ג'ון קולטריין – מוזיקאי ג'אז אמריקאי רובי קולטריין – שחקן בריטי
ריבוי אזרחויות

ריבוי אזרחויות או אזרחות כפולה היא מצב שבו יש לאדם אזרחות בשתי מדינות או יותר. לכל מדינה חוקים משלה לפיהם מוענקת האזרחות. חלק מהמדינות מעניקות אזרחות באופן אוטומטי בלידה לאנשים שאחד מהוריהם הוא אזרח באותה מדינה (אזרחות מתוקף לידה), או לאנשים שנולדו בתחום המדינה, או דרך נישואים לאזרח המדינה. מדינות אחרות (כמו אוסטרליה) מגבילות את ההענקה של האזרחות לילדיהם של אזרחי המדינה לפי תנאים מוגדרים. בנוסף אזרחות מוענקת בתהליך אזרוח - במצב זה מדינות רבות שומרות את הזכות לפסול את האזרחות של אותם התושבים אם יראו לנכון לעשות כן. רוב המדינות המאפשרות לתושביהן להחזיק באזרחות כפולה אינן מכירות בכך שתושביהן הם רב-לאומיים, כלומר הן מחשיבות את אזרחיהן כאזרחי מדינתם בלבד. פירוש הדבר לדוגמה הוא כי אדם בעל אזרחות כפולה אינו יכול להסתמך על השימוש באזרחות הנוספת כמסמך פורמלי מזהה בפני הרשויות במדינה הנוספת שבה הוא אזרח. מדינות אחרות, כמו איראן או מקסיקו, מסרבות באופן עקרוני לתת שירותים קונסולריים לאזרחיהן כאשר הם מתגוררים כאזרחים במדינה בה הקונסוליה ממוקמת. קיימות גם מדינות רבות אשר אינן מעוניינות שאזרחיהן יחזיקו כלל באזרחות כפולה, ומשום כך הן נוקטות בצעדים מחמירים כדי למנוע התפשטות תופעה זו. לעיתים עצם הבקשה של אזרחות נוספת עלולה להוביל לפסילה אוטומטית של האזרחות אם האזרחות האחרת הושגה באופן פעיל בשליטתו של המבקש (לדוגמה, בדנמרק, יפן, סינגפור והודו) או אף גוררת עונש על פשיעה בשל השגת אזרחות נוספת (בערב הסעודית). במדינות אחרות לעיתים ירשו להחזיק מספר לא מוגבל של אזרחויות. אף על פי כן, משום שכל מדינה מחליטה לעצמה מי הם האזרחים שלה, בהתבסס אך ורק על החוקים שלה ובדרך כלל בלי להתחשב בחוקים של המדינות האחרות, ייתכן מצב שבו אדם יהיה אזרח בשתי מדינות או יותר, אף שבחלק מהמדינות או בכולן חל איסור על החזקה באזרחות כפולה. במדינות רבות האזרחות הכפולה אף נחשבת רצויה בעיני השלטון משום שהיא מגבירה את ההזדמנויות של אזרחיהן לתחרות ולבניית קשרים גלובליים. מדינות אחדות אף נקטו בצעדים אקטיביים כאשר החלו לאשר לאזרחיהן להחזיק באזרחות כפולה (כמו אוסטרליה, מאז 4 באפריל 2002). בישראל אדם רשאי להחזיק בריבוי אזרחויות. חריג לכלל זה נקבע בתיקון לחוק יסוד: הכנסת משנת ה'תשנ"ו (סעיף 16א) ולפיו חבר הכנסת לא רשאי להצהיר אמונים אלא אם פעל להסרת אזרחותו הנוספת, אם הדבר אפשרי לפי חוקי אותה מדינה. סעיף דומה קיים בחוק יסוד: הממשלה (סעיף קטן 6(ד)) בנוגע למינוי לשר בממשלת ישראל. על פי חוק האזרחות אדם המתאזרח שלא מכוח חוק השבות חייב לוותר על אזרחות קודמת. חוק האזרחות, פרק שלישי סעיף 14 - אזרחות כפולה ומקום מגורים כפול, באתר נבו.
קפטן

האם התכוונתם ל... קפטן (דרגה) – דרגת קצונה בחילות יבשה ואוויר המקבילה בערך לדרגת סרן בצה"ל קפטן (צי מלחמתי) – דרגת קצונה בציים מלחמתיים ותוארו של מפקד אונייה רב-חובל (קברניט, קפטן) – קברניט של אוניית סוחר קפטן (ספורט) – ספורטאי המשמש כראש קבוצתו בענפי ספורט שונים בגדים קפוטה (קַפְטָן) – סוג של גלימה רחבה הנלבשת בדרך כלל על ידי גברים קַפְטָן (שמלה) – שמלה מסורתית ארוכה הנלבשת במזרח התיכון ובצפון אפריקה או הדומה בסגנונה לה הנלבשת במערב; ראו כתבה (Kaftan) אישים גיל קפטן – שחקן, מדבב, זמר וחקיין ישראלי משה קפטן – במאי תיאטרון, מכהן כמנהל האמנותי בפועל של תיאטרון הבימה קפטן ביפהארט – שם במה של המוזיקאי האמריקאי דון ואן וליט קפטן סטיב – רב חובל ספרדי-בסקי שהשתקע בישראל. ב-1947 פיקד על אוניית המעפילים פאן יורק של המוסד לעליה ב' במהלך ההכנות להפלגתה, ובהמשך מסעה שימש כקצין ראשון. דמויות בדיוניות קפטן האדוק – דמות בדיונית וגיבור מרכזי בסדרת הקומיקס "הרפתקאותיו של טינטין" קפטן הוק – הנבל הראשי בסיפורו של ג'יימס מתיו ברי, "פיטר פן" - מנהיג שודדי הים ואויבו של פיטר פן קפטן נמו – דמות בדיונית פרי יצירתו של הסופר ז'ול ורן בספרו "20,000 מיל מתחת למים" קפטן אמריקה – דמות בדיונית של גיבור-על המופיעה בחוברות הקומיקס של מארוול קומיקס קפטן מארוול (מארוול קומיקס) – דמות בדיונית של מארוול קומיקס קפטן בריטניה – דמות בדיונית של גיבור-על מוטאנט המופיעה בחוברות הקומיקס של מארוול קומיקס קפטן יוניברס – דמות בדיונית של גיבור-על שמופיעה בחוברות הקומיקס של מארוול קומיקס קפטן בומרנג – דמות בדיונית של נבל-על המופיעה בחוברות הקומיקס פלאש של DC קומיקס קפטן קור – דמות בדיונית של נבל-על המופיעה בחוברות הקומיקס "פלאש" של DC קומיקס קפטן מארוול (DC קומיקס) – דמות בדיונית של DC קומיקס קפטן מארוול הבן – דמות בדיונית של גיבור-על שהופיעה תחילה בחוברות הקומיקס של פאוסט קומיקס ולאחר מכן של DC קומיקס קולנוע וטלוויזיה קפטן איו (באנגלית: Captain EO) - סרט תלת־ממדי שהוצג בפארקי השעשועים של חברת וולט דיסני קפטן אן – סדרת אנימציה אמריקאית-קנדית בת 34 פרקים שהופקה בין השנים 1989–1991 המבוססת על משחקי וידאו מהחברות נינטנדו, קאפקום, קונאמי ועוד קפטן ניומן – סרט דרמה קומית אמריקאי משנת 1963 עם גרגורי פק, טוני קרטיס, בובי דארין ואנג'י דיקינסון קפטן פיליפס – סרט קולנוע בבימויו של פול גרינגראס ובכיכובם של טום הנקס וברקהאד עבדי קפטן פלאנט – סדרת אנימציה אשר נוצרה כדי לקדם את נושאי איכות הסביבה קפטן פנטסטיק – סרט דרמה קומית אמריקאי משנת 2016 שכתב וביים מאט רוס ובו מככב ויגו מורטנסן קפטן תחתונים: הסרט – סרט הנפשה ממוחשבת שיצא בשנת 2017 אחרים קפטן הוק (משחק מחשב) (באנגלית: Captain Claw) - משחק מחשב קפטן מורגן – רום המיוצר על ידי חברת דיאג'יו קפטן קראנץ' – דגני בוקר המורכבים מגרעיני תירס ושיבולת שועל ממותקים קפטן תחתונים – סדרת ספרי קומיקס אמריקאית לילדים אשר נכתבה על ידי דאב פילקי
גליפטודון

גליפטודון (שם מדעי: Glyptodon או גליפטודונט; מילולית: "שן מחורצת") הוא סוג של יונק פרהיסטורי אשר חי באמריקה הדרומית ואמריקה הצפונית בתקופת הפליסטוקן וככל הנראה גם בתחילת ההולוקן. פירוש שמו של הגליפטודון מיוונית עתיקה הוא: "שן מחורצת" והוא מתייחס לשיניו העגולות. הגליפטודון דמה לארמדיל ענק והוא שייך לסדרת הארמדילאים ולמשפחת הארמדיליים, כשבעבר קבוצת הגליפטידוניים נחשבה למשפחה עצמאית. אורכו של הגליפטודון עמד על שלושה מטרים. נהוג להניח כי הגליפטודון היה צמחוני והתקיים על ליקוט עשב וצמחייה אחרת אשר גדלה בסמוך לנהרות וגופי מים. הגליפטודון, יונק גדול וכבד, היה מסוגל לנוע במהירות מרבית של שלושה ורבע קילומטרים לשעה. הגליפטודונים כוסו בשריון גרמי שהורכב מלמעלה מ־1,000 לוחות עצם בעובי 2.5 סנטימטרים. האוֹסטֶאוֹדֶרמִים, לוחות מגן אלו, שנו ממין למין של הגליפטודון בדוגמתם וסוגם. לוחות המגן ספקו לגליפטודון הגנה דומה לזאת של הצב, אולם נבצר ממנו להכניס את ראשו לתוך השריון, ולכן הוא פיתח כיפה עצמתית על חלקה העליון של גולגולתו. זנב הגליפטודון היה ענוד טבעות שריון וכמה דורבנות בקצהו. שרירים שמטרתם לא ידועה הקטינו את חלל האף. אחדים שיערו כי השרירים נועדו לחדק כזה של הטפיר או הפיל. אף על פי כן, ברוב בעלי החדק מצויות עצמות אף המתארכות מהגולגולת, מאפיין שאיננו מתקיים בקרב הגליפטודונים. הלסת התחתונה של הגליפטודון הייתה עמוקה ותמכה בשרירי הלעיסה הגדולים. תמיכה זאת סייעה בלעיסת הצמחייה המחוספסת והסיבית המצויה לגדות נהרות ואגמים. טורפי הגליפטודון יכלו לכלול את הטיגריס השנחרבי ושנחרבים אחרים ואולי את עופות האימה, אולם טורפים אלו יאלצו להיאבק כדי להפוך את הגליפטודון (השוקל בין טונה לשתי טונות) על גבו, כדי להגיע לאזוריו הבלתי מוגנים. מקור הגליפטודונים באמריקה הדרומית והם היגרו לדרום־מערב אמריקה הצפונית, במהלך אירוע ההגירה המכונה ההחלפה האמריקנית הגדולה, ואירע לאחר חיבור צפון ודרום אמריקה בפנמה, לפני כ־3 מיליון שנים. הגליפטודוניים נכחדו לפני כ־10,000 שנים. המאובנים של הגליפטודון התגלו בין היתר בגואטמלה, ארגנטינה וברזיל ותוארו על ידי החוקר ריצ'רד אוון ב-1839. יונק זה הופיע בסדרות העולם החדש הפראי, פלאווורלד וענקי עידן הקרח ובמשחקים עולם היורה: המשחק וJurassic World: Alive. מדיה וקבצים בנושא גליפטודון בוויקישיתוף גליפטודון, באתר NCBI (באנגלית) גליפטודון, באתר האנציקלופדיה של החיים (באנגלית) גליפטודון, באתר GBIF (באנגלית) גליפטודון, באתר אנציקלופדיה בריטניקה (באנגלית) באתר BBC מאמר על הגליפטודון
רחוב 59

רחוב 59 (באנגלית: 59th Street) הוא רחוב המשתרע ממזרח למערב ברובע מנהטן של העיר ניו יורק במדינת ניו יורק שבארצות הברית. הרחוב הוא אחד הרחובות החוצים (ממערב למזרח) המרכזיים של העיר - ובמרביתו הוא רחוב דו סטרי (למעט מקטע שבין השדרה התשיעית והשדרה העשירית בו הרחוב חד סטרי לכיוון מערב). בשדרה השנייה מתקשר הרחוב עם גשר קווינסבורו המכונה בשל כך בכינוי "גשר רחוב 59" (59th Street Bridge). בחלקו האמצעי, בין השדרה החמישית וכיכר קולומבוס נקרא הרחוב בכינוי "סנטרל פארק דרום" (Central Park South) בשל היותו הגבול הדרומי של סנטרל פארק. הרחוב מהווה את הגבול בין אזור מידטאון מנהטן ואזור מנהטן העליונה (אפר מנהטן). הרחוב מהווה למעשה נקודת סיום של שדרות מנהטן (אף שבפועל השדרות ממשיכות) ושמות השדרות משתנים ברחוב 59: השדרה השמינית (כפי שהיא נקראת דרומית לרחוב) משנה את שמה ל"סנטרל פארק מערב" (צפונית לרחוב 59), השדרה התשיעית משנה את שמה ל"שדרת קולומבוס" צפונית לרחוב זה, השדרה העשירית מכונה "שדרת אמסטרדם" צפונית לרחוב, והשדרה ה-11 מכונה "שדרת וסט אנד" צפונית לרחוב 59. במפגש הרחוב עם שדרת לקסינגטון נמצא סניף הדגל של רשת חנויות הכולבו הידועות בלומינגדיילס; במפגש הרחוב עם השדרה החמישית ממוקם סניף מלון פלאזה של העיר ניו יורק. בין השדרה החמישית וכיכר קולומבוס הרחוב מהווה את הגבול הדרומי של סנטרל פארק. במפגש הרחוב עם כיכר קולומבוס נמצאים המלון הבינלאומי טראמפ, מרכז טיים וורנר ובניין כיכר קולומבוס 2. במפגש הרחוב עם השדרה העשירית נמצא בית החולים סנט לוק'ס - רוזוולט. במפגש הרחוב עם השדרה השנייה ומעט לכיוון רחוב 60, ממוקמת תחנת הרכבל לאי רוזוולט. פארק נהר ההדסון המשתרע לאורך גדת נהר ההדסון מפארק באטרי שבדרום האי מנהטן, מסתיים ברחוב 59. מדיה וקבצים בנושא רחוב 59 בוויקישיתוף